《岁晏》
宋代·晁公溯

岁晏天益寒，短景殊未长。
晓日出愈迟，翳翳迷扶桑。
微阳不破雾，仿佛光有芒。
开门视屋瓦，北风吹朝霜。
起坐拥寒炉，束带指已僵。
灰中见宿火，晶荧无余光。
天寒不可出，墐户宜深藏。
朝衙不敢后，敛板趋公堂。
归来日正出，临阶负朝阳。
兹晨暂自适，明朝殊未央。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。